सुप्रीम कोर्ट ने जल्द सुनवाई से इनकार किया, कहा- यह कानून-व्यवस्था का मामला
Manipur (Kuki Vs Meitei) Violence Update; Follow Manipur Kuki–Meitei Conflict Latest News Reports, Photos and Videos On Dainik Bhaskar (दैनिक भास्कर
मणिपुर में 3 मई से कुकी और मैतेई समुदाय के बीच आरक्षण को लेकर हिंसा जारी है। इस बीच कुकी जनजाति को आर्मी प्रोटेक्शन देने की मांग वाली याचिका पर जल्द सुनवाई से सुप्रीम कोर्ट ने इनकार कर दिया।
जस्टिस सूर्यकांत और एम एम सुंदरेश की वेकेशन बेंच ने कहा- राज्य में हिंसा कानून-व्यवस्था का मामला है। कुकी जनजाति को आर्मी प्रोटेक्शन देने वाली याचिका पर हम 3 जुलाई को सुनवाई करेंगे। यह याचिका NGO मणिपुर ट्राइबल फोरम ने लगाई है।
इस बीच मणिपुर हाई कोर्ट ने 27 मार्च को दिए गए अपने फैसले पर रिव्यू पिटीशन स्वीकार कर ली है। इस मामले पर कोर्ट 23 जून को सुनवाई करेगा। बता दें कि कोर्ट ने अपने आदेश में राज्य सरकार से मैतेई समुदाय को ST में शामिल करने की सिफारिश का निर्देश दिया था।
मणिपुर हाई कोर्ट ने राज्य के अधिकारियों को दिए अपने अंतरिम आदेश में कहा कि कुछ जगहों पर जनता को सीमित इंटरनेट सेवाएं दी जाएं।
उधर, केंद्र का कहना है कि सुरक्षा एजेंसियां ​​जमीन पर हैं और स्थिति को कंट्रोल करने की पूरी कोशिश कर रही हैं। राज्य में 49 दिनों से जारी हिंसा में अब तक 100 से ज्यादा लोगों की मौत हो चुकी है। 300 से ज्यादा लोग घायल हैं। 50 हजार से ज्यादा लोग शेल्टर होम में रह रहे हैं।
CM की चेतावनी- हिंसा रोकें, वरना परिणाम भुगतने तैयार रहें
सोमवार को मुख्यमंत्री एन बीरेन सिंह ने राहत कैम्पों का दौरा किया। वे बिरहारी कॉलेज, खुंद्राकपम और हिंगांग में पहुंचे। इस दौरान बीरेन सिंह ने कहा, 'हिंसा रोकें, वरना परिणाम भुगतने तैयार रहें। मैं हथियारों से लैस मैतेई लोगों से भी अपील करता हूं कि वे किसी पर हमला न करें और शांति बनाए रखें ताकि हम राज्य में सामान्य स्थिति बहाल कर सकें।'
CM बीरेन सिंह ने ये बात 18-19 जून की रात कांटो सबल से चिंगमांग गांव की तरफ की गई गोलीबारी में घायल भारतीय सेना के जवान को लेकर कही। उन्होंने यह भी कहा कि वे सुरक्षा की समीक्षा करेंगे कि ये घटना कैसे हुई।
हिंसा प्रभावितों के लिए बनाए जाएंगे 4000 अस्थायी घर 
राहत शिविरों में पीड़ितों से मिलने के बाद मणिपुर CM ने कहा, "मैंने कुछ राहत शिविरों का दौरा किया, लेकिन अभी और लोग भी पीड़ित हैं। राज्य सरकार उनके लिए प्री-फैब्रिकेटेड घरों का निर्माण करने जा रही है। लगभग 3000-4000 घर बनाए जाएंगे। हम उस जगह की तलाश कर रहे हैं जहां निर्माण किया जा सके।
कुकी संगठन का दावा- BJP उम्मीदवार को चुनाव जिताया था
ऑल मणिपुर बार एसोसिएशन ने एचएमओ अमित शाह से केएनओ और यूकेएलएफ के बयान के बारे में जवाब मांगा है जिसमें दावा किया गया था कि उन्होंने चुनाव में जीत सुनिश्चित करने के बदले में BJP के साथ सौदा किया था। इसलिए कुकी अब भारत सरकार को ब्लैकमेल कर रहे हैं।
दरअसल कुछ मीडिया रिपोर्ट्स के मुताबिक कुकी संगठन के अध्यक्ष ने दावा किया है कि उनके संगठन ने राम माधव और हिमंत बिस्वा सरमा के साथ एक समझौते के अनुसार 2017 के विधानसभा और 2019 के लोकसभा चुनावों में भाजपा उम्मीदवारों को जीतने में मदद की थी।
अब पढ़िए इंफाल से सत्यनारायण मिश्रा की ग्राउंड रिपोर्ट...
जातीय हिंसा के बाद अब जमीनों की लूट, बंकर से निगरानी
बेलगाम हो चुकी मणिपुर हिंसा के कारण लगभग 50 हजार से ज्यादा लोग विस्थापित हो चुके हैं। कई गांव वीरान हैं। सूत्रों के अनुसार लगभग 20 से ज्यादा गांवों में दूसरे गुटों ने कब्जा कर लिया है। जहां मैतेई समुदाय का दबदबा है उन्होंने कुकी गांवों पर कब्जा कर लिया, जहां पर कुकी समुदाय का दबदबा है उन्होंने मैतेई गांवों पर कब्जा कर लिया। सभी घर भी कब्जे में ले लिए हैं।
कब्जा कायम रखने के लिए दोनों ही गुट लगभग 200 से ज्यादा बंकरों से निगरानी भी कर रहे हैं। इन बंकरों में अत्याधुनिक हथियारों से लैस लड़ाके नियमित चौकसी करते हैं।
चूराचांदपुर-बिष्णुपुर में जमीनों पर कब्जे के मामले सबसे ज्यादा
बिष्णुपुर के ग्वंताबी, चेयरेल मंग्जिंग, फोउगक्चाओ इखाई अवांग लेकाई के पश्चिमी हिस्से और लेइगांग में कई जगह पर मैतेई लोगों के बंकर हैं। चूराचांदपुर जिले के कंग्वाई, मोल्होई, सोंग्दो, मोंग्या, चवुंग्फाई और फोल्जांग में कुकी लोगों के बंकर हैं। रविवार रात कुछ कुकी लोगों ने बिष्णुपुर के नपत और तंग्जेंग गांव पर कब्जा कर लिया।
दरअसल, सरकार ने फरवरी में चूराचांदपुर और नोने के जनजाति बहुल गांवों की जमीन को संरक्षित वन की श्रेणी में डाल दिया था। इसे लेकर हिंसा भी हुई थी। मणिपुर का क्षेत्रफल 22327 वर्ग किमी है। लगभग 32 लाख की आबादी वाले मणिपुर में 55% मैतेई और 35% कुकी-नगा हैं।
मैतेई के पास 10% और कुकी-नगा के पास 90% जमीनों का कब्जा है। राज्य सरकार कानून बदल कर कुकी-नगा कब्जे वाली जमीनों को संरक्षित वन क्षेत्र घोषित कर रही है। उससे कुकी-नगा में जमीनें छिनने का खौफ है।
गांव के बंकरों में सैटेलाइट फोन का इस्तेमाल
मैतेई और कुकी संगठनों राज्य के कुछ हिस्सों में मोबाइल टावरों को नुकसान पहुंचाने के मामले भी सामने आए हैं। बंकरों में कई हथियारबंद लड़ाके सैटेलाइट फोन का इस्तेमाल करते हैं। इसी के जरिए अपने गुटों के साथ संपर्क में रहते हैं। मोबाइल नेटबंदी के कारण हिंसक गुटों के लिए सैटेलाइट फोन से संपर्क करने में आसानी भी रहती है। सूत्रों के अनुसार मणिपुर के पहाड़ी इलाकों में हाल में बनाए गए कुछ बंकरों तक सुरक्षा एजेंसियों की पहुंच तक भी नहीं है।
मणिपुर हिंसा से जुड़े अपडेट्स...
36 घंटों में 249 चर्च नष्ट किए गए- आर्क बिशप
द पिलर की एक रिपोर्ट के अनुसार 3 मई से शुरू हुई हिंसा के बीच लगभग 249 चर्चों को नष्ट कर दिया गया है। इम्फाल के आर्कबिशप डोमिनिक लुमोन ने 15 जून को अपने साथी कैथोलिक बिशप को 11 पन्नों का लेटर लिखा था। जिसमें उन्होंने बताया कि राज्य में हो रही हिंसा एक धार्मिक संघर्ष है। हिंसा शुरू होने के 36 घंटों के अंदर ही 249 चर्चों को नष्ट कर दिया गया था।
उन्होंने यह भी कहा कि इंटरनेट बैन और रिपोर्टिंग बैन के बीच मौजूदा स्थिति का आकलन करना मुश्किल है।